Komission päätös,

tehty 3 päivänä joulukuuta 2000,

Espanjan kivihiiliteollisuudelle myöntämästä tuesta vuonna 2000

(tiedoksiannettu numerolla K(2000) 4190)

(Ainoastaan espanjankielinen teksti on todistusvoimainen)

(ETA:n kannalta merkityksellinen teksti)

(2001/162/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY(1) ja erityisesti sen 2 artiklan 1 kohdan sekä 9 artiklan,

sekä katsoo seuraavaa:

I

(1) Espanja ilmoitti komissiolle 5 päivänä lokakuuta 1999 päivätyssä kirjeessä päätöksen N:o 3632/93/EHTY 9 artiklan 1 kohdan mukaisesti rahoitustoimenpiteistä, jotka se aikoi toteuttaa kivihiiliteollisuuden hyväksi vuonna 2000. Komission 11 päivänä marraskuuta 1999 ja 7 päivänä syyskuuta 2000 päiväämissä kirjeissä esittämien pyyntöjen johdosta Espanja täydensi antamiaan tietoja 24 päivänä heinäkuuta 2000 ja 8 päivänä marraskuuta 2000 päiväämissään kirjeissä.

(2) Espanja ilmoitti komissiolle 7 päivänä lokakuuta 1999 päiväämässään kirjeessä yrityskohtaiset tuotantokustannukset vuonna 1998.

(3) Toisessa, 24 päivänä heinäkuuta 2000 päivätyssä kirjeessä Espanja ilmoitti päätöksen N:o 3632/93/EHTY 9 artiklan 2 kohdan mukaisesti tuotantovuoden 1999 aikana tosiasiallisesti maksetun tuen määrän.

(4) Päätöksen N:o 3632/93/EHTY nojalla komissio tekee päätöksen seuraavista rahoitustoimista varainhoitovuodeksi 2000:

a) 116180 miljoonan Espanjan pesetan (698255862,87 euron) suuruinen tuki kivihiiltä tuottavien yritysten varsinaisesta toiminnasta aiheutuneiden tappioiden kattamiseen;

b) 55209 miljoonan pesetan (331812772,71 euron) suuruinen tuki, joka kattaa kivihiiliteollisuuden nykyaikaistamisen, järkeistämisen, rakenneuudistuksen ja toiminnan vähentämisen vuoksi työttömiksi jääneille työntekijöille maksetut poikkeukselliset sosiaalituet;

c) 15152 miljoonan pesetan (91065354,06 euron) suuruinen tuki, joka kattaa kivihiiliteollisuuden nykyaikaistamisesta, järkeistämisestä, rakenneuudistuksesta ja toiminnan vähentämisestä johtuvista kivihiiltä tuottavien laitosten sulkemisista aiheutuvat tekniset kustannukset.

(5) Espanjan kivihiiliteollisuutensa hyväksi suunnittelemat rahoitustoimet vastaavat päätöksen N:o 3632/93/EHTY 1 artiklan määräyksiä. Komission on siten päätettävä kyseisistä toimenpiteistä edellä mainitun päätöksen 9 artiklan 4 kohdan mukaisesti. Komission ratkaisu riippuu siitä, onko rahoitustoimissa noudatettu edellä mainitun päätöksen 2 artiklassa esitettyjä yleisiä tavoitteita ja vaatimuksia sekä sen 3 ja 4 artiklassa vahvistettuja erityisvaatimuksia, ja siitä, ovatko rahoitustoimet yhteensopivia yhteismarkkinoiden moitteettoman toiminnan kanssa. Lisäksi komissio arvioi tarkastelunsa yhteydessä edellä mainitun päätöksen 9 artiklan 6 kohdan mukaisesti, ovatko toimenpiteet yhdenmukaisia nykyaikaistamiseen, järkeistämiseen, rakenneuudistukseen ja toiminnan vähentämiseen tähtäävän suunnitelman kanssa. Komissio hyväksyi suunnitelman päätöksellään 98/637/EHTY(2).

II

(6) Komissio esitti päätöksessään 98/637/EHTY arvionsa, joka koski Espanjan ilmoittaman, kivihiiliteollisuuden nykyaikaistamiseen, järkeistämiseen, rakenneuudistukseen ja toiminnan vähentämiseen tähtäävän suunnitelman vuosina 1998-2002 toteutettavan vaiheen yhteensopivuutta päätöksen N:o 3632/93/EHTY sisältämien yleisten ja erityisten tavoitteiden kanssa.

(7) Komissio on varmistanut, että toimet, joita on toteutettu vuonna 1999 Espanjan kivihiiliteollisuuden nykyaikaistamista, järkeistämistä, rakenneuudistusta ja toiminnan vähentämistä varten, sekä toimet, joista on ilmoitettu vuoden 2000 osalta, vastaavat suunnitelmia, joiden yhteensopivuuden komissio oli todennut päätöksessään 98/637/EHTY.

(8) Espanjan kivihiilituotannon määrä vuonna 1999 oli 15418272 tonnia, mikä on 5,5 prosenttia vähemmän kuin vuonna 1998. Vuoden 2000 tuotannoksi Espanja on arvioinut 14611728 tonnia, mikä on 5,25 prosenttia vähemmän kuin vuonna 1999. Nämä tuotantomäärät ovat alhaisemmat kuin suunnitelmassa mainitut.

(9) Yritysten työntekijämäärää vähennettiin vuoden 1998 lopun 18140 henkilöstä 17345 henkilöön vuoden 1999 lopussa. Vuonna 2000 työntekijämäärän ennakoidaan pienenevän 1500 henkilöllä.

(10) Kaivoksia, joiden tuotantokapasiteetti on yhteensä 3521121 tonnia vuodessa, oli suljettavina tai niiden toimintaa supistettiin. Toiminnan supistamisen on tapahduttava ennen päätöksen N:o 3632/93/EHTY voimassaolon päättymistä.

(11) Nämä suunniteltua laajemmat supistukset ovat seurausta siitä, että sulkemissuunnitelmiin on päätöksen N:o 3632/93/EHTY 4 artiklan mukaisesti sisällytetty yrityksiä, jotka eivät ole täyttäneet mainitun päätöksen 3 artiklan mukaisia edellytyksiä toimintatuen myöntämiseksi.

(12) Espanja ilmoitti 7 päivänä lokakuuta 1999 päivätyssä kirjeessään vuotta 1998 koskevat yritysten tuotantokustannukset komission päätöksen 1999/451/EHTY(3) määräysten mukaisesti. Komissio analysoi toimintatukea saaneiden yritysten tai tuotantoyksiköiden (päätöksen N:o 3632/93/EHTY 3 artikla) tuotantokustannusten kehitystä ja totesi, että vuoden 1992 hintoina ilmoitettuna tuotantokustannukset laskivat keskimäärin 102,5 ecusta/tec (hiiliekvivalenttitonni) vuonna 1994 87,7 ecuun/tec vuonna 1998. Tuotantokustannukset laskivat siis keskimäärin 16,4 % vuosina 1994-1998. Tämä keskimääräinen lasku jakautuu seuraavasti: 22 prosentissa tuotantoa kustannukset laskivat yli 30 %, 7 prosentissa tuotantoa ne laskivat 20-30 %, 39 prosentissa tuotantoa ne laskivat 10-20 % ja 33 prosentissa tuotantoa lasku oli 0-10 %.

(13) Yritykset Antracitas de Rengos SA ja Inversiones Terrales SA, joiden yhteenlaskettu vuotuinen tuotanto oli 90000 tonnia, sulkivat tuotantolaitoksensa lopullisesti. Espanja on sisällyttänyt sulkemis- tai toiminnan vähentämissuunnitelmaan, jossa määrätään vuotuisen kapasiteetin vähentämisestä 800000 tonnilla vuonna 2000, seuraavat yritykset ja tuotantoyksiköt: Promotora de Minas de Carbón SA, UTE Terrales-Ubeda, Incomisa, Coto Minero Jove SA, Mina Escobal SL, Minas de Valdeloso SL, Virgilio Riesco SA, Minero Siderúrgica de Ponferrada SA-yritykseen kuuluva María-ryhmä, Coto Minero del Sil SA -yritykseen kuuluva Escandal-ryhmä sekä Uminsa-yritykseen kuuluvat Picadín-, Pontedo- ja Arbas-ryhmät. Suljettavien yritysten ja tuotantoyksiköiden vuotuinen tuotantokapasiteetti on 955611 tonnia. Komissio on tarkastanut, etteivät edellä mainitut yritykset voi täyttää päätöksen N:o 3632/93/EHTY 3 artiklan 2 kohdassa esitettyjä edellytyksiä. Yritykset voivat näin ollen saada mainitun päätöksen 4 artiklan mukaista tuotannon vähentämistukea.

(14) Espanja tarkkailee vuosina 2000-2002 tuotantokustannusten kehittymistä kussakin kivihiilialan yrityksessä, joka saa toimintatukea. Mikäli yritykset eivät onnistu pyrkimyksissään saada aikaan päätöksen N:o 3632/93/EHTY 3 artiklan 2 kohdan mukaista tuotantokustannusten laskusuuntausta, Espanjan on ehdotettava komissiolle tarvittavia korjaavia toimenpiteitä.

(15) Espanjan ilmoittamaan vuoden 2000 toimintatappioiden kattamiseen tarkoitettuun tukeen sisältyi toimintatuen vähentäminen tämänhetkisen rahanarvon mukaan vuoteen 1999 verrattuna 4 prosentilla maanalaisten kaivosten ja 6 prosentilla avokaivosten osalta. Nämä supistukset ovat tukien asteittaista vähentämistä koskevan tavoitteen mukaisia. Päätöksen N:o 3632/93/EHTY 3 ja 4 artiklan mukaiset tuet on tarkoitettu kattamaan kokonaan tai osittain tuotantokustannusten ja sopimuspuolten vapaasti sopiman myyntihinnan välinen erotus ottaen huomioon maailmanmarkkinoilla vallitsevat olosuhteet.

(16) Kaikki tuet, joita Espanja aikoo päätöksen N:o 3632/93/EHTY mukaisesti myöntää kivihiiliteollisuudelle vuonna 2000, on kyseisen päätöksen 2 artiklan 2 kohdan mukaisesti osoitettu kansallisista, alueellisista tai paikallisista julkisista talousarvioista. Osa Hunosa-yritykselle myönnettävästä tuesta voidaan maksaa julkisoikeudellisen laitoksen SEPI:n (Sociedad Estatal de Participaciones Industriales) kautta.

(17) Edellä sanotun perusteella Espanjan esittämät vuotta 2000 koskevat toimet ovat yhdenmukaisia kivihiiliteollisuuden nykyaikaistamiseen, järkeistämiseen, rakenneuudistukseen ja toiminnan vähentämiseen tähtäävän suunnitelman kanssa, josta komissio on antanut myönteisen lausunnon päätöksessään 98/637/EHTY. Tämä edellyttää kuitenkin, että kaikkia mainitun päätöksen vaatimuksia noudatetaan ja että erityisesti noudatetaan ehtoa, jonka mukaan yhteisön kivihiilimarkkinoilla toimivien tuottajien, ostajien ja käyttäjien välillä ei saa esiintyä syrjintää.

III

(18) Mainittu 116180 miljoonan Espanjan pesetan (698255862,87 euron) suuruinen tuki, jonka Espanja aikoo myöntää kivihiiliteollisuudelleen vuonna 2000, on tarkoitettu korvaamaan kivihiiltä tuottavien yritysten varsinaisesta toiminnasta aiheutuneet tappiot kokonaan tai osittain.

(19) Tukien on tarkoitus kattaa ero tuotantokustannusten ja sopimuspuolten keskenään vapaasti sopiman myyntihinnan välillä ottaen huomioon maailmanmarkkinoilla vallitsevat olosuhteet.

(20) Ilmoitettu määrä jakautuu päätöksen N:o 3632/93/EHTY 3 artiklan mukaiseen toimintatukeen, jonka suuruus on 48696 miljoonaa pesetaa (292668864,35 euroa), ja saman päätöksen 4 artiklan mukaiseen tuotannon vähentämistukeen, jonka suuruus on 67484 miljoonaa pesetaa (405587008,52 euroa).

(21) Kyseinen 48696 miljoonan pesetan (292668864,35 euron) suuruinen toimintatuki on tarkoitettu kattamaan 42 yrityksen toimintatappiot. Näiden yritysten vuodeksi 2000 suunniteltu kokonaistuotanto on 11088607 tonnia.

(22) Tarkistettuaan toimintatukea saaneiden yritysten tuotantokustannukset vuoden 1992 hintoina komissio toteaa, että vuosina 1994-1997 havaittu tuotantokustannusten laskusuuntaus jatkuu vuonna 2000. Vuodeksi 2000 ennustetaan 11,23 prosentin laskua vuoteen 1998 verrattuna.

(23) Päätöksen N:o 3632/93/EHTY 3 artiklan mukaisesti tukea saavien yritysten keskimääräiset tuotantokustannukset vuonna 1998 olivat 87,7 ecua/tec vuoden 1992 hintoina ilmoitettuna. Nämä tuotantokustannukset jakautuvat seuraavasti:

- 10 % tuotantokustannuksista 20-60 ecua/tec,

- 50 % tuotantokustannuksista 60-80 ecua/tec,

- 30 % tuotantokustannuksista 80-95 ecua/tec,

- 10 % tuotantokustannuksista 95-199 ecua/tec.

(24) Toimintatukea saavien yritysten vuonna 2000 tuottamaksi arvioidun 11088607 kivihiilitonnin (6939844 tec) keskimääräinen myyntihinta lämpövoimaloille on 8902 pesetaa/tec (53,5 euroa/tec). Tämän tuotannon keskimääräisten kustannusten on arvioitu olevan 16620 pesetaa/tec (100 euroa/tec) vuonna 2000. Komissio toteaa, että ilmoitettu tuki vastaa tuotantokustannusten ja sopimuspuolten vapaasti sopiman myyntihinnan erotusta maailmanmarkkinoilla vallitsevat olosuhteet huomioon ottaen.

(25) Tuotannon vähentämiseen tarkoitetusta 67487 miljoonan pesetan (40560503888 euron) suuruisesta tuesta on myönnetty yritysten toiminnan aiheuttamien tappioiden kattamiseen seuraavat tuet: Hunosa-yritykselle 56121 miljoonaa pesetaa (337294003,10 euroa), Mina la Camocha -yritykselle 4940 miljoonaa pesetaa (29689997,96 euroa), Endesan maanalaisille kaivoksille 636 miljoonaa pesetaa (3822436,98 euroa), Encasur-yrityksen maanalaisille kaivoksille 322 miljoonaa pesetaa (1935258,98 euroa), Antracitas de Guillón -yritykselle 903 miljoonaa pesetaa (5427139,3 euroa), Coto Minero Jove SA:lle 681 miljoonaa pesetaa (4092892,43 euroa), Inversiones Terrales-Plácido Ubedalle 83 miljoonaa pesetaa (498840,05 euroa), Industrial y Comercial Mineralle (Incomisa) 154 miljoonaa pesetaa (925558,64 euroa), Mina Escobalille 52 miljoonaa pesetaa (312526,29 euroa), Minas de Escuchalle 356 miljoonaa pesetaa (2139603,09 euroa), Minas de Valdeloso SL:lle 118 miljoonaa pesetaa (709194,28 euroa), Promotora de Minas de Carbón SA:lle 445 miljoonaa pesetaa (2674503,86 euroa), Virgilio Riesco SA:lle 189 miljoonaa pesetaa (1135912,88 euroa), Uminsa-yrityksen Picardín-, Pontedo- ja Arbas-ryhmille 600 miljoonaa pesetaa (3606072,27 euroa), Minero Siderúrgica de Ponferrada SA -yrityksen María-ryhmälle 853 miljoonaa pesetaa (5126633,25 euroa) ja Coto Minero del Sil SA:n Escandal-ryhmälle 1029 miljoonaa pesetaa (6184414,55 euroa). Tuotannon vähentämistuen kohteena olevan tuotannon vuotuinen kokonaiskapasiteetti on 3523121 tonnia.

(26) Osa Hunosa-yritykselle myönnetystä 56121 miljoonan pesetan (337294003,1 euron) tuesta, tarkemmin sanottuna 37989 miljoonaa pesetaa (228318488,3 euroa), myönnetään SEPI:n kautta.

(27) Tuotannon vähentämistukea saavien yritysten vuonna 2000 tuottamaksi arvioidun 3523121 kivihiilitonnin (2263857 tec) keskimääräinen myyntihinta lämpövoimaloille on 9167 pesetaa/tec (55,1 euroa/tec). Koska tämän tuotannon keskimääräisten kustannusten on arvioitu olevan 39100 pesetaa/tec (235 euroa/tec) vuonna 2000, komissio toteaa, että ilmoitettu tuki vastaa tuotantokustannusten ja sopimuspuolten vapaasti sopiman myyntihinnan erotusta maailmanmarkkinoilla vallitsevat olosuhteet huomioon ottaen.

(28) Kivihiiltä tuottavien yritysten toiminnan tappioita kattamaan tarkoitetut tuet on sisällytetty valtion talousarvioon vuodeksi 2000. Tukien määrä on 4 % pienempi kuin komission vuodeksi 1999 hyväksymät tuet. Espanja on antanut tiedoksi hallituksensa päätöslauselman näiden tukien yrityskohtaisesta jakautumisesta. Päätöslauselma on julkaistu Espanjan virallisessa lehdessä(4).

(29) Tämän toimenpiteen sisällyttäminen Espanjan ilmoittamaan nykyaikaistamista, järkeistämistä, rakenneuudistusta ja toiminnan vähentämistä koskevaan suunnitelmaan sekä vuodeksi 2000 tarkoitettujen tukien ja määrien asteittainen vähentäminen vastaavat päätöksen N:o 3632/93/EHTY 2 artiklan 1 kohdan ensimmäisessä ja toisessa luetelmakohdassa asetettuja tavoitteita ja edistävät erityisesti kivihiiliteollisuuden kehitykseen liittyvien sosiaalisten ja alueellisten ongelmien ratkaisemista.

(30) Edellä esitetyn sekä Espanjan toimittamien tietojen perusteella kyseiset tuet ovat päätöksen N:o 3632/93/EHTY 3 ja 4 artiklan mukaisia ja soveltuvat yhteismarkkinoille.

IV

(31) Mainittu Espanjan esittämä 55209 miljoonan pesetan (331812772,71 euron) suuruinen tuki on tarkoitettu kattamaan korvaukset niiden espanjalaisten kivihiilialan yritysten työntekijöiden hyväksi, jotka ovat jääneet tai joutuvat jäämään varhaiseläkkeelle tai jotka jäävät työttömiksi Espanjan kivihiiliteollisuuden nykyaikaistamista, järkeistämistä, rakenneuudistusta ja toiminnan vähentämistä koskevan suunnitelman toteuttamisen myötä. Tukeen ei sisälly perustamissopimuksen 56 artiklan mukaista, valtion maksettavaksi tulevaa erityistä sosiaalitukimaksua.

(32) Osa tästä tuesta eli 36634 miljoonaa pesetaa (220174774,3 euroa) maksetaan Hunosa-yritykselle. Tuki on tarkoitettu kattamaan kustannukset, jotka liittyvät ennen 1 päivää tammikuuta 2000 tapahtuneeseen työntekijöiden varhaiseläkkeelle siirtymiseen sekä 500 työntekijän varhaiseläkkeelle siirtymiseen vuoden 2000 aikana. Tämä osa tuesta maksetaan Hunosa-yritykselle SEPI:n kautta.

(33) Tuen loppuosa, joka on 18575 miljoonaa pesetaa (111637998,4 euroa), on tarkoitettu kattamaan korvaukset, joita on maksettava niille muiden yritysten 5806 työntekijälle, jotka jäävät varhaiseläkkeelle vuoden 2000 lopussa nykyaikaistamista, järkeistämistä, rakenneuudistusta ja toiminnan vähentämistä koskevien toimenpiteiden mukaisesti.

(34) Nämä rakenneuudistuksesta aiheutuvien poikkeuksellisten kulujen kattamiseen tarkoitetut tuet on sisällytetty valtion talousarvioon vuodeksi 2000.

(35) Nämä rahoitustoimet vastaavat toimia, joita tarvitaan Espanjan kivihiiliteollisuuden nykyaikaistamisessa, järkeistämisessä ja rakenneuudistuksessa, eikä niiden näin ollen voida katsoa koskevan tavanomaista tuotantoa (aikaisemmasta toiminnasta periytyvät rasitteet).

(36) Päätöksen N:o 3632/93/EHTY 5 artiklan mukaisesti kyseisiä päätöksen liitteessä nimenomaan mainittuja tukia eli ennen lakisääteistä eläkeikää eläkkeelle siirrettyjen työntekijöiden sosiaaliturvamaksuista aiheutuneita kustannuksia ja muita rakenneuudistuksen ja järkeistämisen myötä työttömiksi jääneille työntekijöille maksettuja poikkeuksellisia korvauksia voidaan pitää yhteismarkkinoille soveltuvina, jos niiden määrä ei ylitä kustannuksia.

(37) Edellä sanotun sekä Espanjan toimittamien tietojen perusteella kyseiset tuet ovat yhteensopivia päätöksen N:o 3632/93/EHTY 5 artiklan ja yhteismarkkinoiden moitteettoman toiminnan kanssa.

V

(38) Mainittu 15152 miljoonan Espanjan pesetan (91065354,06 euron) tuki, jonka Espanja aikoo myöntää, on tarkoitettu kattamaan käyttöomaisuuden arvon aleneminen kivihiilialan yrityksissä, joiden toiminta lopetetaan kokonaan tai osittain, sekä muita poikkeuksellisia kustannuksia, jotka aiheutuvat tai ovat aiheutuneet kivihiiliteollisuuden rakenneuudistukseen liittyvistä asteittaisista sulkemisista.

(39) Osa tästä tuesta - 5193 miljoonaa pesetaa (31210558,58 euroa ) - maksetaan Hunosa-yritykselle SEPI:n kautta. Loput 9959 miljoonaa pesetaa (59854795,48 euroa) myönnetään muille rakenneuudistuksia toteuttaville tai toimintaansa supistaville yrityksille.

(40) Rakenneuudistuksesta aiheutuneiden tai aiheutuvien poikkeuksellisten kulujen kattamiseen tarkoitetut tuet on sisällytetty valtion talousarvioon vuodeksi 2000.

(41) Nämä rahoitustoimet vastaavat toimia, joita tarvitaan Espanjan kivihiiliteollisuuden nykyaikaistamisessa, järkeistämisessä ja rakenneuudistuksessa ja joiden ei näin ollen voida katsoa koskevan tavanomaista tuotantoa (aikaisemmasta toiminnasta periytyvät rasitteet).

(42) Päätöksen N:o 3632/93/EHTY 5 artiklan mukaisesti kyseisiä saman päätöksen liitteessä nimenomaisesti mainittuja tukia, eli tilanteelle ominaisen poikkeuksellisen, teollisuuden rakenneuudistuksesta johtuvan poiston (jossa ei oteta lukuun 1 päivän tammikuuta 1986 jälkeen tapahtunutta inflaatioasteen ylittävää arvonnousua) sekä muita laitosten sulkemisista aiheutuvien ylimääräisten töiden ja jäännöskustannusten kattamiseen tarkoitettuja tukia, voidaan pitää yhteismarkkinoille soveltuvina, jos niiden määrä ei ylitä kustannuksia.

(43) Espanjan on valvottava, että yrityksille myönnetyt, poikkeuksellisia kustannuksia kattamaan tarkoitetut tuet vastaavat päätöksen N:o 3632/93/EHTY liitteessä määriteltyjä kustannuslajeja.

(44) Edellä sanotun sekä Espanjan toimittamien tietojen perusteella kyseiset tuet ovat yhteensopivia päätöksen N:o 3632/93/EHTY 5 artiklan ja yhteismarkkinoiden moitteettoman toiminnan kanssa.

VI

(45) Espanjan kivihiiliteollisuudelleen myöntämän tuen on rajoituttava hiilentuotantoon, jonka tarkoituksena on tuottaa sähköenergiaa. Espanjan on sitouduttava varmistamaan, että teollisuudelle ja kotitalouksille myydyn hiilen hinta (korvausta lukuun ottamatta) kattaa niiden tuotantokustannukset.

(46) Espanjan on varmistettava, että tämän päätöksen mukaisesti tavanomaiseen toimintaan myönnetty tuki ei aiheuta syrjintää yhteisön kivihiilimarkkinoilla toimivien tuottajien, ostajien tai käyttäjien välillä.

(47) Kuten päätöksen N:o 3632/93/EHTY 3 artiklan 1 kohdan kolmannessa luetelmakohdassa määrätään, Espanjan on varmistettava, että kivihiilitonnin tuotantokustannusten ja myyntihinnan välisen erotuksen kattamiseksi myönnettävä tuki ei johda siihen, että yhteisön kivihiilen toimitushinnat ovat alemmat kuin hinnat, joita maksetaan kolmansista maista tulevasta samanlaatuisesta kivihiilestä.

(48) Espanjan on varmistettava perustamissopimuksen 86 artiklan mukaisesti, että tuki rajoittuu ainoastaan välttämättömiin, yhteisön taantuvan kivihiiliteollisuuden sosiaalisten ja alueellisten näkökohtien mukaisesti toteutettaviin toimiin. Tuesta ei saa koitua suoraa eikä epäsuoraa taloudellista etua sellaiselle tuotannolle, joka ei ole oikeutettu saamaan tukea, eikä muulle toiminnalle kuin hiilentuotannolle. Espanjan on erityisesti varmistettava, että yritykset eivät käytä sulkemisen teknisten kustannusten kattamiseksi niille päätöksen N:o 3632/93/EHTY 5 artiklan mukaisesti myönnettyä tukea tavanomaisen tuotannon tukemiseen (päätöksen 3 ja 4 artikla) ja että kapasiteetin vähennykset, joita varten tukea myönnetään, ovat lopullisia ja että ne toteutetaan mahdollisimman hyvin turvallisuus- ja ympäristönsuojeluehdoin.

(49) Komissio tarkistaa päätöksen N:o 3632/93/EHTY 3 artiklan 1 kohdan toisen luetelmakohdan ja 9 artiklan 2 ja 3 kohdan mukaisesti, että tavanomaiselle tuotannolle myönnetyt tuet vastaavat ainoastaan mainitun päätöksen 3 ja 4 artiklassa tarkoitettuja tavoitteita. Espanjan on viimeistään 30 päivänä kesäkuuta 2001 ilmoitettava vuoden 2000 aikana tosiasiallisesti myönnetystä tuesta sekä alun perin ilmoitettuihin tukimääriin mahdollisesti tehdyistä muutoksista. Espanja toimittaa komissiolle vuosittaisen selontekonsa yhteydessä kaikki edellä mainituissa artikloissa esitettyjen edellytysten tarkistamiseen vaadittavat tiedot.

(50) Komissio on tukia hyväksyessään tunnustanut tarpeen lievittää kivihiiliteollisuuden rakennemuutoksesta aiheutuvia sosiaalisia ja alueellisia seurauksia mahdollisimman suuressa määrin ottaen huomioon kyseessä olevien kaivosten taloudellisen ja sosiaalisen tilanteen.

(51) Edellä sanotun sekä Espanjan toimittamien tietojen perusteella kyseiset tuet ja kivihiiliteollisuuden hyväksi tarkoitetut toimenpiteet ovat päätöksen N:o 3632/93/EHTY tavoitteisiin ja yhteismarkkinoiden moitteettomaan toimintaan soveltuvia,

ON TEHNYT TÄMÄN PÄÄTÖKSEN:

1 artikla

Espanjalla on lupa myöntää seuraavat tuet varainhoitovuodeksi 2000:

a) päätöksen N:o 3632/93/EHTY 3 artiklaan perustuvana toimintatukena 48696 miljoonaa Espanjan pesetaa (292668854,35 euroa);

b) päätöksen N:o 3632/93/EHTY 4 artiklaan perustuvana tuotannon vähentämistukena 67484 miljoonaa Espanjan pesetaa (405587008,52 euroa);

c) päätöksen N:o 3632/93/EHTY 5 artiklaan perustuvana, muiden kuin varsinaisten kulujen kattamiseen myönnettävänä tukena 55209 miljoonaa Espanjan pesetaa (331812772,71 euroa), joiden tarkoituksena on kattaa Espanjan kivihiiliteollisuuden nykyaikaistamisen, järkeistämisen, rakenneuudistuksen sekä toiminnan vähentämisen vuoksi työpaikkansa menettäneille työntekijöille suoritettavat poikkeukselliset sosiaalituet;

d) päätöksen N:o 3632/93/EHTY 5 artiklaan perustuvana, muiden kuin varsinaisten kulujen kattamiseen myönnettävänä tukena 15152 miljoonaa Espanjan pesetaa (91065354,06 euroa), joiden tarkoituksena on kattaa Espanjan kivihiiliteollisuuden nykyaikaistamisesta, järkeistämisestä, rakenneuudistuksesta sekä toiminnan vähentämisestä johtuvista laitosten sulkemisista aiheutuvat tekniset kustannukset.

2 artikla

EHTY:n perussopimuksen 86 artiklan mukaisesti Espanjan on toteutettava kaikki aiheelliset yleis- ja erityistoimenpiteet varmistaakseen, että tästä päätöksestä aiheutuvat velvollisuudet täytetään. Espanjan on valvottava, että hyväksytyt tuet käytetään määritettyihin tarkoituksiin ja että sille maksetaan takaisin kaikki tämän päätöksen tavoitteisiin myönnetyt, käyttämättä jääneet, yliarvioidut tai väärin käytetyt tuet.

3 artikla

Espanjan on viimeistään 30 päivänä kesäkuuta 2001 ilmoitettava komissiolle vuonna 2000 tosiasiallisesti maksetun tuen määrä.

4 artikla

Tämä päätös on osoitettu Espanjan kuningaskunnalle.

Tehty Brysselissä 13 päivänä joulukuuta 2000.

Komission puolesta

Philippe Busquin

Komission jäsen

(1) EYVL L 329, 30.12.1993, s. 12.

(2) EYVL L 303, 13.11.1998, s. 57.

(3) EYVL L 177, 13.7.1999, s. 27.

(4) Espanjan virallinen lehti BOE N:o 226, 20.9.2000, s. 32254.